Moswana o hlabile seema a re: "Go thaba ga ngwana go tla le go lla." Sekatane le Mmagauta ba be ba ipshina ka go raloka bjalo ka bana ge ba be ba etetše Mauritius, bjale ba boile gae, go goroga ga bona go tlile le go nyama. Mmagauta o ile a tsena ka phapošeng ya malao, ka mahlatse a bona dinotlelo tša koloi ye ba letšego ba goroga ka yona di beilwe godimo ga sepilikase di bapane le Credit Card ya Sekatane. Credit Card ya mo kgaroša. A e topa, a e tsenya ka matsweleng. Sa bobedi a fišegelwa go bona dikgwebo tše a kwelego Sekatane a re di tswaletšwe. O ile a hlasola dinotlelo a kitimela ka karatšheng, a dumiša koloi, lebati la bulega ya tšwa, gwa bulega keiti gomme a e ubula pelo e tulatula, a tsena mmileng wo mogolo a leba Sonpark. Ge a fihla a hwetša go se na motho. A emiša koloi karatšheng a fologa. A gedigetša gohle, a hloka le yo a ka mmotšago gore go direga eng. Bafeti ba tsela ke bona ba bego ba mmogetše, ba boga le segatšatša sa koloi se a bego a ithekgile ka sona.